โต้งเปิดทางต่างชาติเพิ่มทุนประกันภัยได้
&#8220;กิตติรัตน์&#8221; เปิดทางต่างชาติเพิ่มทุนบริษัทประกันภัย สร้างความเข้มแข็ง
22 มิ.ย. 2555

“กิตติรัตน์” เปิดทางต่างชาติเพิ่มทุนบริษัทประกันภัย สร้างความเข้มแข็ง
นายกิตติรัตน์ ณ ระนอง รองนายกรัฐมนตรีและ รมว.คลัง เปิดเผยว่า กระทรวงการคลังมีนโยบายที่จะสร้างความเข้มแข็งให้ธุรกิจประกันภัยทั้งระบบ หากสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เสนอความเห็นว่าสมควรให้บริษัทประกันใดเพิ่มทุน แม้ว่าจะมีสัดส่วนต่างชาติถือหุ้นเกิน 50% ก็พร้อมอนุมัติให้ 
“เราไม่ต้องมีหลักเกณฑ์หลักการอะไรเป็นพิเศษ นโยบายต้องการให้ทุกบริษัทมีความเข้มแข็งเป็นเรื่องสำคัญที่สุด ไม่ต้องควบรวมกันได้ เช่น กรณีบริษัทประกันภัยที่มีต่างชาติเพิ่มทุนในบริษัทประกันภัยเกิน 50% เรายินดีอนุมัติให้” นายกิตติรัตน์ กล่าว
นายกิตติรัตน์ ระบุว่า กรณีบริษัท แอกซ่าประกันภัย ขอเพิ่มทุนจดทะเบียนจาก 352.64 ล้านบาท เป็น 1,852.64 ล้านบาท หรือเพิ่มทุนอีก 1,500 ล้านบาทนั้น ยังไม่ได้ลงนามอนุมัติให้เพิ่มทุน เพราะอยู่ในขั้นตอนการให้ความเห็นของสำนัก งานเศรษฐกิจการคลัง (สศค.)
ผู้สื่อข่าวรายงานว่า ปัจจุบันบริษัทประกันภัยไทยมีทั้งสิ้น 67 แห่ง และหลายบริษัทมีนโยบายเติบโตด้วยการซื้อกิจการและเพิ่มทุน โดยเฉพาะบริษัทประกันภัยต่างชาติ เช่น กลุ่มแอกซาฯ กลุ่มอลิอันซ์ และกลุ่มโตเกียวมารีน